Skrap e-tol, vra AA weer | Netwerk24
Deur Francois Williams 21 Augustus 2019 14:54
Die AA meen 'n heffing gekoppel aan die brandstofbelasting moet in Gauteng ingestel word wat vir die tolpaaie in Gauteng kan betaal.
Benewens die skrap van e-tol waarvoor baie ander organisasies al gevra het, wil die AA hê die Suid-Afrikaanse Nasionale Padagentskap (Sanral) moet ophou om motoriste te "teister" wat tot dusver steeds weier om e-tol te betaal.
Die AA meen die stappe sal baie help om die vertroue van Gautengse motoriste terug te wen.
Volgens die AA het hy navorsing gedoen wat wys mense sal nie in die huidige omstandighede bereid wees om vir e-tol te betaal nie, en dat selfs hul skuld by Sanral nie 'n faktor in hul besluit is nie.
Die AA het 'n peiling onder motoriste in Gauteng gedoen. Volgens die AA se bevindings betaal die meeste motoriste nie e-tol nie omdat hulle jare gelede reeds 'n beginselbesluit geneem het daaroor, en geen mate van oorreding sal hulle anders oortuig nie.
Boonop is die mense wat wel betaal 'n baie klein getal, en neem dit steeds af weens die verwarrende boodskappe van die provinsiale en nasionale regerings oor e-tol, asook die aankondiging in Maart dat mense nie vervolg sal word vir agterstallige skuld nie.
Die AA meen die enigste billike en doeltreffende manier om geld vir die tolpaaie in Gauteng in te samel, is om 'n bedrag tot die algemene brandstofheffing te voeg wat omhein word vir e-tol in Gauteng.
Mbalula het onlangs gesê dis nie so maklik om bloot e-tol te skrap nie.
David Makhura, premier van Gauteng, het in Julie gesê Gauteng se standpunt is dat dit geskrap moet word.